Acord interimar

de instituire a unui cadru pentru un acord de parteneriat economic între state din Africa de Est și de Sud, pe de o parte, și Comunitatea Europeană și statele sale membre, pe de altă parte

UNIUNEA COMORELOR,

REPUBLICA MADAGASCAR,

REPUBLICA MAURITIUS,

REPUBLICA SEYCHELLES,

REPUBLICA ZAMBIA,

REPUBLICA ZIMBABWE,

denumite în continuare "statele AES",

pe de o parte, și

REGATUL BELGIEI,

REPUBLICA BULGARIA

REPUBLICA CEHĂ,

REGATUL DANEMARCEI,

REPUBLICA FEDERALĂ GERMANIA,

REPUBLICA ESTONIA,

IRLANDA,

REPUBLICA ELENĂ,

REGATUL SPANIEI,

REPUBLICA FRANCEZĂ,

REPUBLICA ITALIANĂ,

REPUBLICA CIPRU,

REPUBLICA LETONIA,

REPUBLICA LITUANIA,

MARELUI DUCAT AL LUXEMBURGULUI,

REPUBLICA UNGARĂ,

MALTA,

REGATUL ȚĂRILOR DE JOS,

REPUBLICA AUSTRIA,

REPUBLICA POLONĂ,

REPUBLICA PORTUGHEZĂ,

ROMÂNIA,

REPUBLICA SLOVENIA,

REPUBLICA SLOVACĂ,

REPUBLICA FINLANDA,

REGATUL SUEDIEI,

REGATUL UNIT AL MARII BRITANII ȘI IRLANDEI DE NORD

și

COMUNITATEA EUROPEANĂ,

denumite în continuare "CE",

pe de altă parte,

împreună denumite în continuare "părțile",

PREAMBUL

NOI, statele din Africa, Caraibe și Pacific (ACP) aparținând regiunii Africa de Est și de Sud (AES), constituite ca și grupul AES și statele membre individuale ale acestuia, pe de o parte, și Comunitatea Europeană (CE) și statele sale membre, pe de altă parte;

AVÂND ÎN VEDERE Acordul de parteneriat între statele membre ale grupului Africa, Caraibe și Pacific, pe de o parte, și CE cu statele ei membre, pe de altă parte, semnat la 23 iunie 2000 (denumit în continuare "Acordul de la Cotonou"), Tratatul privind piața comună a Africii de Est și de Sud (COMESA), semnat la 5 noiembrie 1993, Tratatul privind comunitatea de dezvoltare a Africii de Sud (SADC), semnat la 17 august 1992 și Protocolul privind comerțul, atașat acestuia, Tratatul privind comunitatea Africii de Est (EAC), semnat la 30 noiembrie 1999 și Actul de constituire a Uniunii Africane, semnat și adoptat la 11 iulie 2002;

AVÂND ÎN VEDERE Tratatul de instituire a Comunității Europene;

AVÂND ÎN VEDERE, de asemenea, decizia celei de-a 8-a întâlniri la vârf a Autorității COMESA a șefilor de state și de guverne, desfășurată la Khartoum, Sudan, la 17 martie 2003, privind stabilirea configurației AES în vederea negocierii unui acord de parteneriat economic (APE) cu Uniunea Europeană (UE);

CONSIDERÂND că statele AES și CE și statele sale membre au convenit că procesul de cooperare economică și comerțul au drept obiectiv integrarea progresivă și armonioasă a statelor AES în economia mondială, acordându-se atenția cuvenită opțiunilor politice, nivelurilor de dezvoltare și priorităților de dezvoltare care le sunt specifice, promovând astfel dezvoltarea lor durabilă și contribuind la eradicarea sărăciei în statele AES;

REAFIRMÂND angajamentul lor de a promova și accelera dezvoltarea economică, culturală și socială a statelor AES, în vederea contribuirii la procesul de pace și securitate și a promovării unui mediu politic stabil și democratic, care să fie propice pentru dezvoltarea durabilă pe plan național și regional;

REAFIRMÂND, de asemenea, că APE este consecvent cu obiectivele și principiile Acordului de la Cotonou și, în special, cu dispozițiile din titlul II partea III;

REAFIRMÂND că APE servește drept instrument de dezvoltare și promovează creșterea durabilă, crește capacitatea de producție și capacitatea de a genera ofertă a statelor AES, stă la baza transformării structurale a economiilor AES, precum și a diversificării și competitivității lor, și determină dezvoltarea comerțului, atragerea de investiții și tehnologie și crearea de locuri de muncă în statele AES;

REAMINTIND angajamentele comunității internaționale privind îndeplinirea Obiectivelor de Dezvoltare ale Mileniului, astfel cum sunt prezentate în declarația ONU din septembrie 2000;

REAFIRMÂND faptul că progresul agendei privind dezvoltarea necesită cooperare internațională autentică și îndeplinirea deplină a angajamentelor asumate în cadrul Conferințelor de la Rio, Pekin, Copenhaga, Cairo și Monterrey, precum și prin programele de acțiune în favoarea celor mai puțin dezvoltate țări, a țărilor în curs de dezvoltare fără ieșire la mare și a statelor insulare mici în curs de dezvoltare;

ȚINÂND CONT de drepturile și obligațiile membrilor Organizației Mondiale a Comerțului (OMC), importanța acordată de aceștia principiilor și normelor care guvernează comerțul internațional și necesitatea unui sistem comercial multilateral transparent, previzibil, deschis și echitabil;

REITERÂND necesitatea asigurării punerii unui accent particular pe integrarea regională și prevederii aplicării unui tratament special și diferențial tuturor statelor AES, menținerii tratamentului special pentru statele AES cel mai puțin dezvoltate și acordării atenției cuvenite vulnerabilității economiilor mici, a statelor fără ieșire la mare, a insulelor, a regiunilor de coastă, a celor predispuse la secetă și a statelor AES recent ieșite din conflict;

CONȘTIENȚI că sunt necesare investiții substanțiale pentru a ridica nivelul de viață al statelor AES;

REAMINTIND angajamentele părților în cadrul OMS;

AU CONVENIT CU PRIVIRE LA URMĂTOARELE DISPOZIȚII:

CAPITOLUL I

DISPOZIȚII GENERALE

Articolul 1

Domeniul de aplicare a acordului interimar

Prezentul acord interimar instituie un cadru pentru un Acord de parteneriat economic ("APE").

Articolul 2

Obiectivele generale ale APE

Constituie obiective ale Acordului de parteneriat economic următoarele:

(a) contribuția la reducerea și, în final, la eradicarea sărăciei prin stabilirea unui parteneriat consolidat și strategic privind comerțul și dezvoltarea, în acord cu obiectivul dezvoltării durabile, cu Obiectivele de Dezvoltare ale Mileniului și cu Acordul de la Cotonou;

(b) promovarea integrării regionale, cooperării economice și bunei guvernări în regiunea AES;

(c) promovarea integrării progresive a regiunii AES în economia mondială, în conformitate cu opțiunile politice și prioritățile de dezvoltare specifice;

(d) sprijinirea ajustării structurale a economiilor AES și a diversificării, inclusiv generarea de valoare adăugată;

(e) îmbunătățirea capacității regiunii AES în materie de politică comercială și aspecte legate de comerț;

(f) instituirea și punerea în aplicare a unui cadru normativ regional eficient, previzibil și transparent privind comerțul și investițiile în regiunea AES, sprijinind astfel condițiile creșterii investițiilor și inițiativelor din sectorul privat și stimulând capacitatea de a genera ofertă, competitivitatea și creșterea economică; și

(g) consolidarea relațiile existente între părți pe baza solidarității și a interesului reciproc. În acest scop, în acord cu obligațiile convenite cu OMC, acordul stimulează relațiile comerciale și economice, sprijină o nouă dinamică a comerțului între părți, prin intermediul unei liberalizări progresive și asimetrice a schimburilor comerciale dintre ele și consolidează, extinde și aprofundează cooperarea în toate domeniile relevante pentru comerț și investiții.

Articolul 3

Obiectivele specifice ale prezentului acord

(1) În conformitate cu articolele 34 și 35 din Acordul de la Cotonou, constituie obiective ale prezentului acord următoarele:

(a) încheierea unui acord în conformitate cu articolul XXIV al Acordului General pentru Tarife și Comerț din anul 1994 ("GATT 1994");

(b) instituirea unui cadru, a unui domeniu de aplicare și a unor principii pentru negocieri ulterioare privind comerțul cu mărfuri, incluzând regulile de origine, instrumentele de protecție comercială, cooperarea vamală și stimularea comerțului, măsurile sanitare și fitosanitare, barierele tehnice în calea schimburilor comerciale și agricultura, pe baza propunerilor deja transmise; și

(c) instituirea unui cadru și a unui domeniu de aplicare pentru posibile negocieri în ce privește alte aspecte, incluzând comerțul cu servicii, aspectele comerciale identificate în Acordul de la Cotonou și orice alte domenii de interes pentru ambele părți.

(2) Părțile se angajează să finalizeze negocierile în vederea încheierii unui APE complet, nu mai târziu de 31 decembrie 2008, incluziv în ce privește subiectele enumerate la literele (b) și (c), în conformitate cu Foaia de parcurs comună convenită, adoptată de către părți la 7 februarie 2004.

Articolul 4

Principii

Principiile prezentului acord, pe baza cărora se vor desfășura negocieri ulterioare între părți în vederea încheierii unui APE general, sunt următoarele:

(a) dezvoltarea pe baza acquis-ului Acordului de la Cotonou;

(b) consolidarea integrării regionale în regiunea AES;

(c) liberalizarea asimetrică a comerțului și aplicarea asimetrică a măsurilor de natură comercială și a instrumentelor de protecție comercială;

(d) aplicarea unui tratament special și diferențial țărilor AES cel mai puțin dezvoltate și luarea în considerare a vulnerabilității țărilor mici insulare și fără ieșire la mare, incluzând nivelul și ritmul liberalizării comerțului;

(e) aplicarea unei geometrii variabile, pentru a permite unui stat AES să adopte liberalizarea într-un interval de timp mai scurt și conform unui program mai redus, dacă își poate permite acest lucru;

(f) includerea aplicării dispozițiilor referitoare la cooperarea privind dezvoltarea în așa fel încât statele AES cel mai puțin dezvoltate care nu își permit să accepte o ofertă tarifară să fie capabile să beneficieze de toate aspectele prezentului acord, în special în ceea ce privește aspectele de cooperare economică și cooperarea pentru dezvoltare din prezentul acord interimar;

(g) acordarea permisiunii către statele AES cel mai puțin dezvoltate care nu au transmis încă oferte de reducere a tarifelor să o poată face după semnarea prezentului acord interimar în aceleași condiții sau în condiții flexibile și să beneficieze pe deplin de dispozițiile sale;

(h) acordarea permisiunii statelor AES de a manifesta preferințe regionale unele față de altele și față de alte țări și regiuni africane, fără obligația de a le extinde la CE.

CAPITOLUL II

REGIMUL COMERCIAL AL MĂRFURILOR

TITLUL I

Dispoziții generale

Articolul 5

Obiective

Obiectivele cooperării în domeniul comerțului sunt:

(a) stabilirea, pe baze sigure, de lungă durată și previzibile, a unor condiții de acces pe piața CE a mărfurilor originare din statele AES, în absența oricăror taxe vamale și contingente;

(b) promovarea comerțului între părți și accelerarea creșterii generată de export, pentru a permite integrarea țărilor AES în economia globală;

(c) liberalizarea progresivă și graduală a pieței mărfurilor din AES, în acord cu modalitățile stabilite în prezentul acord; și

(d) menținerea și îmbunătățirea condițiilor de acces pe piață, pentru a se asigura că toate statele AES progresează și nu regresează.

Articolul 6

Domeniul de aplicare

(1) În temeiul prezentului capitol își asumă angajamente numai statele AES semnatare enumerate în anexa II.

(2) Angajamentele CE asumate în temeiul prezentului capitol sunt aplicabile numai mărfurilor originare din statele AES semnatare enumerate în anexa II.

(3) În sensul prezentului capitol și în sensul deciziilor adoptate în temeiul prezentului capitol, orice trimitere la statele AES semnatare sau la mărfurile originare din statele AES semnatare privește numai statele AES semnatare enumerate în anexa II.

(4) În cazul în care un stat AES semnatar care nu este enumerat în anexa II dorește să adere la dispozițiile capitolului II, acesta notifică intenția sa comitetului APE. Comitetul APE are competența de a modifica anexa II.

(5) Comitetul APE poate decide cu privire la orice măsuri sau modificări tranzitorii care ar putea fi necesare pentru a facilita adăugarea unor astfel de state AES semnatare în anexa II.

TITLUL II

Libera circulație a mărfurilor

Articolul 7

Taxa vamală

În scopul eliminării taxelor vamale la importuri, o taxă vamală înseamnă orice taxă sau impozit de orice natură impus sau aflat în legătură cu importul de mărfuri, incluzând orice formă de suprataxă sau supraimpozit aflat în legătură cu un astfel de import, dar care nu include:

(a) impozite echivalente cu taxele interne aplicate atât asupra mărfurilor importate, cât și a celor produse local, în conformitate cu dispozițiile articolului 18;

(b) taxe anti-dumping sau taxe compensatorii aplicate în acord cu dispozițiile articolului 19 și măsurile de protecție aplicate în acord cu articolul 21; și

(c) redevențe sau alte impozite aplicate în conformitate cu dispozițiile articolului 10.

Articolul 8

Încadrarea mărfurilor

Încadrarea mărfurilor comercializate în temeiul prezentului acord este cea stabilită în nomenclatura tarifară a fiecărei părți, în conformitate cu Sistemului armonizat de descriere și codificare a mărfurilor ("SA"). Statele AES semnatare vor utiliza nomenclatura COMESA.

Articolul 9

Taxa vamală de bază

Pentru fiecare produs, taxa vamală de bază la care se aplică reducerile succesive este cea specificată în listele tarifare ale fiecărei părți.

Articolul 10

Redevențe și alte impozite

Redevențele și alte impozite menționate la articolul 7 litera (c) se limitează cantitativ la costul aproximativ al serviciilor oferite și nu reprezintă o protecție indirectă pentru produsele naționale sau o taxare a importurilor în scopuri fiscale. Acestea se bazează pe tarife specifice. Pentru servicii consulare nu se impun redevențe și impozite de natură comercială.

Articolul 11

Taxe vamale aplicate produselor originare din statele AES

Produsele originare din statele AES se importă în CE fără taxe vamale, în condițiile definite în anexa I.

Articolul 12

Taxe vamale aplicate produselor originare din CE

(1) Taxele vamale asupra importurilor de produse originare din CE se reduc sau se elimină în conformitate cu listele liberalizării tarifare din anexa II, care conține listele fiecărui stat AES semnatar sau grup de state AES semnatare.

(2) Părțile pot reexamina listele liberalizării tarifare din anexa II în vederea armonizării lor, ținând cont de procesele de integrare regională.

(3) Orice nouă listă de liberalizare tarifară pentru taxe vamale asupra importurilor de produse originare din CE transmise după ce procesul de ratificare a prezentului acord a început poate fi anexată prezentului acord în anexa II prin decizia comitetului APE.

Articolul 13

Reguli de origine

În sensul prezentului capitol, produs "originar" înseamnă orice produs conform cu regulile de origine menționate în protocolul nr. 1 la prezentul acord. În sensul unui APE general și în cursul unei perioade cuprinse între intrarea în vigoare a prezentului acord și intrarea în vigoare a APE general, părțile reexaminează dispozițiile prezentului protocol în vederea simplificării lor ulterioare. În cursul acestei reexaminări, părțile iau în considerare evoluția nevoilor de dezvoltare ale statelor AES, precum și evoluția tehnologiilor, a procesele de producție și a oricăror alți factori, incluzând reformele în curs de desfășurare privind regulile de origine, care pot impune modificări ale dispozițiilor prezentului protocol. Orice modificare de acest fel are loc prin decizia comitetului APE.

Articolul 14

Status quo

Sub rezerva dispozițiilor de la articolul 12, părțile convin să nu majoreze taxele lor vamale aplicate produselor importate de la o altă parte.

Articolul 15

Taxe vamale aplicate exporturilor

(1) Sub rezerva unei dispoziții contrare în anexa III și pe durata prezentului acord, părțile nu instituie noi taxe asupra sau în legătură cu exportul de mărfuri de către altă parte în plus față de cele impuse asupra produselor similare destinate vânzării pe piața internă.

(2) Comitetul APE poate examina o cerere din partea unui stat semnatar AES în vederea revizuirii mărfurilor enumerate în anexa III.

Articolul 16

Tratament mai favorabil care rezultă din acordurile de liber schimb

(1) Cu privire la aspectele vizate de prezentul capitol, CE acordă statelor AES semnatare orice tratament mai favorabil aplicabil ca urmare a faptului că CE devine, ulterior semnării prezentului acord, parte la un acord de liber schimb cu părți terțe.

(2) Cu privire la aspectele vizate de prezentul capitol, statele AES semnatare acordă CE orice tratament mai favorabil aplicabil ca urmare a faptului că statele AES semnatare devin, ulterior semnării prezentului acord, parte la un acord de liber schimb cu orice economie care reprezintă o putere comercială majoră.

(3) Dispozițiile prezentului capitol nu se interpretează astfel încât să oblige părțile să își extindă în mod reciproc orice tratament preferențial aplicabil ca urmare a faptului că una dintre ele, la data semnării prezentului acord, este parte la un acord de liber schimb cu părți terțe.

(4) Dispozițiile alineatului 2 nu se aplică acordurilor comerciale între statele AES semnatare și alte țări și regiuni africane.

(5) În sensul prezentului articol, "acord de liber schimb" înseamnă orice acord care liberalizează substanțial comerțul și care prevede absența sau eliminarea tuturor discriminărilor dintre sau între părțile la acest acord, prin eliminarea măsurilor discriminatorii existente și/sau prin interzicerea introducerii de măsuri discriminatorii noi sau cu grad de discriminare mai mare, atât la intrarea în vigoare a acordului, cât și după o perioadă de timp rezonabilă.

(6) În sensul prezentului articol, "mare putere comercială" înseamnă orice țară dezvoltată sau orice țară care deține o cotă mai mare de 1 % din exporturile mondiale de mărfuri în cursul anului precedent intrării în vigoare a acordului de liber schimb menționat la alineatul (2) sau orice grup de țări care, acționând individual, colectiv sau în cadrul unui acord de liber schimb, deține o cotă cumulată mai mare de 1,5 % din exporturile mondiale de mărfuri în cursul anului precedent intrării în vigoare a acordului de liber schimb menționat la alineatul (2) [1].

TITLUL III

Măsuri netarifare

Articolul 17

Interzicerea restricțiilor cantitative

Sub rezerva unor dispoziții contrare în anexele I și II, de la intrarea în vigoare a prezentului acord se elimină toate interdicțiile sau restricțiile comerciale privind importul, exportul sau vânzarea în vederea exportului, care nu reprezintă taxe vamale, alte taxe, redevențe și alte impozite menționate la articolul 7, indiferent dacă sunt puse în aplicare prin intermediul contingentelor, licențelor de import sau de export sau prin alte măsuri. Nu se introduce nicio măsură nouă de acest tip.

Articolul 18

Tratament național în materie de impozitare și reglementare internă

(1) Produsele importate originare din cealaltă parte nu se supun, direct sau indirect, unor taxe sau altor impozite interne de orice natură, superioare celor aplicate, direct sau indirect, produselor naționale similare. De asemenea, părțile nu aplică alte forme de taxe interne sau alte impozite interne astfel încât să confere protecție produselor naționale.

(2) Produselor importate originare din cealaltă parte li se aplică un tratament care nu este mai puțin favorabil decât cel aplicat produselor naționale similare în ceea ce privește toate actele cu putere de lege, normele administrative, precum și cerințele care afectează vânzarea, oferirea spre vânzare, cumpărarea, transportul, distribuția și utilizarea lor pe piața internă. Dispozițiile prezentului alineat nu exclud aplicarea unor impozite diferențiate de transport intern, bazate în exclusivitate pe exploatarea economică a mijloacelor de transport și nu pe originea produsului.

(3) Niciuna dintre părți nu instituie sau menține în vigoare niciun fel de reglementare cantitativă internă referitoare la amestecul, prelucrarea sau utilizarea produselor în cantități sau proporții specificate, care impun, direct sau indirect, ca orice cantitate sau proporție specificată a oricărui produs care face obiectul reglementării respective să provină din surse naționale. De asemenea, niciuna dintre părți nu aplică alte reglementări cantitative interne astfel încât să confere protecție producției naționale.

(4) Dispozițiile prezentului articol nu împiedică plata subvențiilor rezervate exclusiv producătorilor naționali, inclusiv a plăților acordate producătorilor naționali provenite din încasările din taxe sau impozite interne aplicate în conformitate cu dispozițiile prezentului articol și subvențiile acordate prin intermediul achizițiilor publice de produse naționale.

(5) Dispozițiile prezentului articol nu se aplică actelor cu putere de lege, normelor administrative, procedurilor sau practicilor cu privire la achizițiile publice.

(6) Comitetul APE poate decide să autorizeze statele AES semnatare să se abată de la dispozițiile prezentului articol, pentru a promova consolidarea unei producții interne și a proteja industria în formare. În acest sens, se vor lua în considerare nevoile de dezvoltare a statelor AES semnatare și, în particular, nevoile și preocupările speciale ale statelor AES cel mai puțin dezvoltate.

(7) O listă de derogări temporare se atașează anexei III. Derogările respective se acordă statelor AES semnatare interesate pe perioadele de timp stabilite în aceeași anexă.

TITLUL IV

Măsuri de protecție comercială

Articolul 19

Măsuri antidumping și compensatorii

(1) Sub rezerva dispozițiilor prezentului articol, nicio dispoziție a prezentului acord nu împiedică CE sau statele AES semnatare să adopte, la nivel individual sau colectiv, măsuri antidumping sau compensatorii, în conformitate cu acordurile OMC corespunzătoare. În sensul prezentului articol, originea se determină în conformitate cu regulile de origine nepreferențiale ale părților.

(2) Înainte de instituirea măsurilor antidumping sau compensatorii definitive pentru produsele importate din statele AES, CE examinează posibilitatea unor soluții constructive, astfel cum se prevede în acordurile OMC relevante.

(3) În cazul în care măsuri antidumping sau compensatorii au fost instituite de o autoritate regională în numele a două sau mai multe state AES semnatare, există o instanță unică de control judiciar, inclusiv în stadiul recursurilor.

(4) În cazul în care măsuri antidumping sau compensatorii pot fi instituite pe bază regională sau subregională și pe bază națională, părțile se asigură că astfel de măsuri nu sunt aplicate simultan acelorași produse de către autoritățile regionale sau subregionale pe de o parte și de către autoritățile naționale pe de altă parte.

(5) CE notifică statelor AES semnatare exportatoare primirea unei plângeri documentate corespunzător înainte de deschiderea oricărei anchete.

(6) Dispozițiile prezentului articol se aplică tuturor anchetelor deschise după intrarea în vigoare a prezentului acord.

(7) Dispozițiile prezentului articol nu se supun dispozițiilor privind soluționarea diferendelor, menționate în prezentul acord.

Articolul 20

Măsuri de salvgardare multilaterale

(1) Sub rezerva dispozițiilor prezentului articol, nicio dispoziție a prezentului acord nu împiedică statele AES semnatare și CE să adopte măsuri în conformitate cu articolul XIX al GATT 1994, Acordul OMS privind măsurile de salvgardare și articolul 5 din Acordul privind agricultura. În sensul prezentului articol, originea se determină în conformitate cu regulile de origine nepreferențiale ale părților.

(2) Fără a aduce atingere dispozițiilor alineatului (1), ținând cont de obiectivele generale de dezvoltare ale prezentului acord și de dimensiunea redusă a economiilor statelor AES, CE exclude importurile provenite din orice stat AES de la orice măsuri adoptate în temeiul articolului XIX din GATT 1994, Acordul OMC privind măsurile de salvgardare și articolul 5 din Acordul OMC privind agricultura.

(3) Dispozițiile alineatului (2) se aplică pentru o perioadă de cinci ani de la data intrării în vigoare a prezentului acord. Cu cel puțin 120 de zile înainte de încheierea acestei perioade, Comitetul APE reexaminează aplicarea dispozițiilor respective ținând cont de nevoile de dezvoltare ale statelor AES, pentru a stabili dacă aplicarea acestora ar trebui extinsă pentru o perioadă suplimentară.

(4) Dispozițiile alineatului (1) nu se supun dispozițiilor privind soluționarea diferendelor, menționate în prezentul acord.

Articolul 21

Măsuri de salvgardare bilaterale

(1) În urma examinării soluțiilor alternative, o parte poate aplica măsuri de salvgardare pe o perioadă limitată, care derogă de la dispozițiile articolelor 11, 12 și 17, în condițiile și în conformitate cu procedurile prevăzute la prezentul articol.

(2) Măsurile de salvgardare menționate la alineatul (1) pot fi adoptate atunci când un produs originar din una dintre părți este importat pe teritoriul celeilalte părți în cantități atât de importante și în astfel de condiții încât cauzează sau riscă să cauzeze:

(a) un prejudiciu grav industriei naționale care realizează produse similare sau direct concurente pe teritoriul părții importatoare; sau

(b) disfuncționalități într-un sector al economiei, în special în cazul în care aceste disfuncționalități produc probleme sociale majore sau dificultăți care ar putea cauza o deteriorare gravă a situației economice a părții importatoare; sau

(c) disfuncționalități pe piețele de produse agricole similare sau direct concurente [2] sau ale mecanismelor care reglementează piețele respective.

(3) Măsurile de salvgardare menționate la prezentul articol nu depășesc ceea ce este necesar pentru a preveni sau a remedia prejudiciul grav sau disfuncționalitățile, astfel cum sunt definite la alineatul (2) și alineatul (5) litera (b). Măsurile de salvgardare respective ale părții importatoare pot să fie reprezentate doar de una sau mai multe din următoarele:

(a) suspendarea reducerii suplimentare a nivelului taxei de import pentru produsul în cauză, astfel cum se prevede în temeiul prezentului acord;

(b) creșterea taxei vamale asupra produsului în cauză până la un nivel care nu depășește taxa vamală aplicată altor membri OMC; și

(c) introducerea contingentelor tarifare pentru produsul în cauză.

(4) Fără a aduce atingere alineatelor (1)-(3), în cazul în care un produs originar din unul sau mai multe state AES semnatare sau din subgrupuri este importat în cantități atât de importante și în astfel de condiții încât cauzează sau riscă să cauzeze, într-una sau în mai multe regiuni ultraperiferice ale CE, una din situațiile menționate la alineatul (2), CE poate să adopte măsuri de supraveghere sau de salvgardare limitate la regiunea sau regiunile în cauză, în conformitate cu procedurile prevăzute la alineatele (6)-(9).

(5) (a) Fără a aduce atingere alineatelor (1)-(3), în cazul în care un produs originar din CE este importat în cantități atât de importante și în astfel de condiții încât cauzează sau riscă să cauzeze, într-un stat AES semnatar, una din situațiile menționate la alineatul (2), statul AES semnatar în cauză poate să adopte măsuri de supraveghere sau de salvgardare limitate la teritoriul său, în conformitate cu procedurile prevăzute la alineatele (6)-(9).

(b) Un stat AES semnatar poate să adopte măsuri de salvgardare în cazul în care, ca rezultat al reducerii taxelor, un produs originar din CE este importat pe teritoriul său în cantități atât de importante și în astfel de condiții încât cauzează sau riscă să cauzeze disfuncționalități unei industrii în formare care realizează produse similare sau direct concurente. O astfel de dispoziție este aplicabilă doar pentru o perioadă de zece ani în cazul statelor care nu fac parte din grupul celor mai puțin dezvoltate și de cincisprezece ani în cazul statelor cel mai puțin dezvoltate, considerate de la data intrării în vigoare a prezentului acord. Măsurile trebuie adoptate în conformitate cu procedurile prevăzute la alineatele (6)-(9).

(6) (a) Măsurile de salvgardare menționate la prezentul articol sunt menținute în vigoare numai în perioada necesară pentru a preveni sau remedia prejudiciul grav sau disfuncționalitățile, astfel cum sunt definite la alineatele (2), (4) și (5).

(b) Măsurile de salvgardare menționate la prezentul articol se aplică doar pentru o perioadă de doi ani. În cazul în care circumstanțele care au justificat instituirea măsurilor de salvgardare continuă să existe, aceste măsuri pot fi prelungite pentru o perioadă suplimentară de maximum doi ani. În cazul în care statele AES semnatare sau un stat AES semnatar aplică o măsură de salvgardare sau în cazul în care CE aplică o măsură limitată la teritoriul uneia sau mai multor regiuni ultraperiferice, astfel de măsuri pot fi totuși instituite pentru o perioadă de maximum patru ani, iar în cazul în care circumstanțele care au justificat instituirea măsurilor de salvgardare continuă să existe, acestea pot fi prelungite pentru o perioadă suplimentară de patru ani.

(c) Măsurile de salvgardare menționate la prezentul articol care depășesc un an conțin dispoziții clare care prevăd eliminarea lor treptată, cel târziu până la sfârșitul perioadei stabilite.

(d) Nicio măsură de salvgardare menționată la prezentul articol nu se aplică importurilor unui produs care a făcut deja obiectul unei astfel de măsuri, timp de cel puțin un an de la data expirării măsurii respective.

(7) În scopul punerii în aplicare a dispozițiilor alineatelor precedente, se aplică următoarele dispoziții:

(a) în cazul în care una dintre părți consideră că există una din circumstanțele prevăzute la alineatele (2), (4) și/sau (5), partea în cauză înaintează de îndată problema spre examinare Comitetului APE;

(b) comitetul APE poate formula orice recomandare considerată necesară pentru remedierea circumstanțelor apărute. În cazul în care Comitetul APE nu formulează nicio recomandare pentru remedierea circumstanțelor sau în cazul în care nu s-a găsit nicio altă soluție satisfăcătoare în termen de 30 de zile de la înaintarea problemei către Comitetul APE, partea importatoare poate adopta măsurile corespunzătoare pentru a remedia circumstanțele, în conformitate cu prezentul articol;

(c) înainte de adoptarea oricărei măsuri prevăzute la prezentul articol sau în cazurile în care se aplică alineatul (8) din prezentul articol, CE sau statul AES semnatar în cauză furnizează Comitetului APE, în cel mai scurt timp, toate informațiile relevante necesare unei analize amănunțite a situației, în vederea găsirii unei soluții acceptabile pentru părțile implicate;

(d) la alegerea măsurilor de salvgardare în temeiul prezentului articol, se acordă prioritate celor care perturbă cel mai puțin funcționarea prezentului acord;

(e) orice măsură de salvgardare adoptată în temeiul prezentului articol se notifică de îndată Comitetului APE și face obiectul unor consultări periodice în cadrul acestui organism, în special în vederea stabilirii unui calendar al eliminării acestora, de îndată ce circumstanțele permit acest lucru.

(8) Atunci când circumstanțe excepționale impun luarea unor măsuri imediate, partea importatoare în cauză, fie că este, după caz, CE, statele AES sau un stat AES semnatar, poate adopta, cu titlu provizoriu, măsurile prevăzute la alineatele (3), (4) și/sau (5), fără a respecta cerințele de la alineatul (7). Astfel de măsuri pot fi luate pentru o perioadă maximă de 180 de zile în cazul în care măsurile sunt adoptate de CE și de 200 de zile în cazul în care măsurile sunt adoptate de statele AES sau de un stat AES semnatar sau, în cazul în care măsurile luate de CE, sunt limitate la teritoriul uneia sau mai multor regiuni ultraperiferice ale acesteia. Durata oricăror astfel de măsuri provizorii se consideră ca fiind o parte a perioadei inițiale și a oricărei prelungiri menționate la alineatul (6). La adoptarea unor astfel de măsuri provizorii, se ține cont de interesul tuturor părților implicate. Partea importatoare în cauză informează cealaltă parte în cauză și înaintează de îndată problema spre examinare Comitetului APE.

(9) Dacă o parte importatoare supune importurile unui produs unei proceduri administrative care are drept scop furnizarea rapidă de informații privind tendința fluxurilor comerciale care pot provoca problemele menționate la prezentul articol, ea informează fără întârziere Comitetul APE.

(10) Acordul OMC nu se invocă în scopul de a împiedica o parte să adopte măsuri de salvgardare conforme cu prezentul articol.

TITLUL V

Dispoziții administrative

Articolul 22

Dispoziții speciale privind cooperarea administrativă

(1) Părțile convin asupra importanței cruciale a cooperării administrative pentru punerea în aplicare și controlul tratamentului preferențial acordat în temeiul prezentului capitol și își reafirmă angajamentul de a combate neregulile și frauda în domeniul vamal și în domeniile conexe.

(2) În cazul în care una dintre părți constată, pe baza unor informații obiective, lipsa cooperării administrative și/sau nereguli sau fraudă, partea în cauză poate suspenda temporar tratamentul preferențial aferent produsului (produselor) în cauză, în conformitate cu prezentul articol.

(3) În sensul prezentului articol, prin lipsa cooperării administrative se înțelege, printre altele:

(a) nerespectarea repetată a obligațiilor de a verifica caracterul de produs originar al produsului (produselor) în cauză;

(b) refuzul repetat sau întârzierea nejustificată repetată în a efectua și/sau a comunica rezultatele controlului ulterior al dovezii privind originea;

(c) refuzul repetat sau întârzierea nejustificată repetată în a obține autorizația de a realiza misiuni de cooperare administrativă pentru a verifica autenticitatea documentelor sau acuratețea informațiilor relevante acordării tratamentului preferențial în cauză.

(4) În sensul prezentului articol, se pot constata nereguli sau fraude în cazul în care, printre altele, există o creștere rapidă, fără o explicație satisfăcătoare, a importurilor de mărfuri care depășește nivelul obișnuit de producție și capacitatea de export a celeilalte părți, care este corelată cu informații obiective privind neregularitățile sau fraudele.

(5) Aplicarea unei suspendări temporare are loc în următoarele condiții:

(a) partea care a constatat, pe baza unor informații obiective, lipsa cooperării administrative și/sau nereguli sau fraude, notifică fără întârzieri nejustificate Comitetului APE constatările sale împreună cu informațiile obiective și lansează consultări în cadrul Comitetului APE, pe baza tuturor informațiilor relevante și a constatărilor obiective, în vederea găsirii unei soluții acceptabile pentru ambele părți;

(b) atunci când părțile demarează consultări în cadrul Comitetului APE, astfel cum se prevede mai sus, și nu au reușit să ajungă la o soluție acceptabilă în termen de 3 luni de la efectuarea notificării, partea în cauză poate suspenda temporar tratamentul preferențial relevant acordat produsului (produselor) în cauză. Suspendările temporare se notifică, fără întârzieri nejustificate, Comitetului APE;

(c) suspendările temporare efectuate în temeiul prezentul articol se limitează la ceea ce este necesar pentru a proteja interesele financiare ale părții în cauză. Ele nu depășesc o perioadă de șase luni, care poate fi prelungită. Suspendările temporare se notifică de îndată ce sunt adoptate Comitetului APE. Ele fac obiectul unor consultări periodice în cadrul Comitetului APE, în special pentru a fi ridicate de îndată ce condițiile de aplicare nu mai sunt întrunite.

(6) Simultan cu notificarea Comitetului APE efectuată în temeiul alineatului 5 litera (a) din prezentul articol, partea în cauză ar trebui să publice în Jurnalul său Oficial o comunicare adresată importatorilor. În comunicarea adresată importatorilor ar trebui să se indice că, în cazul produsului respectiv, s-a constatat, pe baza unor informații obiective, lipsa cooperării administrative și/sau nereguli sau fraude.

Articolul 23

Gestionarea erorilor administrative

În caz de eroare, comisă de către autoritățile competente, în gestionarea adecvată a sistemului preferențial privind exportul și, în special, în aplicarea dispozițiilor protocolului nr. 1 privind definiția noțiunii de "produse originare" și metodele de cooperare administrativă, în cazul în care această eroare are consecințe în ceea ce privește taxele la import, partea care suportă aceste consecințe poate să solicite Comitetului APE să examineze posibilitatea adoptării tuturor măsurilor care se impun pentru a remedia situația.

Articolul 24

Evaluare vamală

(1) Articolul VII din GATT 1994 și Acordul privind punerea în aplicare a articolului VII din GATT 1994 reglementează normele de determinare a valorii în vamă aplicate în cadrul schimburilor comerciale reciproce dintre părți.

(2) Părțile cooperează în vederea adoptării unei abordări comune privind aspectele legate de evaluarea vamală.

CAPITOLUL III

PESCUITUL

TITLUL I

Dispoziții generale

Articolul 25

(1) Părțile recunosc că pescuitul reprezintă o resursă economică esențială pentru regiunea AES, contribuie semnificativ la economiile statelor AES semnatare și are un mare potențial de viitor în ce privește dezvoltarea economică regională și reducerea sărăciei. El reprezintă, de asemenea, o importantă sursă de alimente și devize.

(2) În plus, părțile recunosc că resursele din pescuit reprezintă, de asemenea, un interes considerabil atât pentru CE, cât și pentru statele AES semnatare și sunt de acord să coopereze în vederea realizării unei dezvoltări și gestionări durabile a sectorului pescuitului, în interes reciproc, ținând cont de impactele economic, de mediu și social.

(3) Părțile sunt de acord că strategia adecvată de promovare a creșterii economice a sectorului pescuitului și de amplificare a contribuției acestuia la economia AES, ținând cont în același timp de durabilitatea sa pe termen lung, este creșterea activităților care generează valoare adăugată în cadrul sectorului respectiv.

Articolul 26

Obiective

Cooperarea în domeniul pescuitului urmărește:

(a) promovarea dezvoltării și gestionării durabile în sectorul pescuitului;

(b) promovarea și dezvoltarea comerțului regional și internațional pe baza celor mai bune practici;

(c) crearea un mediu permisiv, inclusiv a infrastructurii și dezvoltarea capacităților, pentru ca statele AES să facă față cerințelor stringente ale pieții, atât în ce privește pescuitul industrial, cât și cel practicat la scară mică;

(d) susținerea politicilor naționale și regionale care urmăresc sporirea productivității și a competitivității în sectorul pescuitului;

(e) crearea unor legături cu alte sectoare economice.

Articolul 27

Domeniul de aplicare

Cooperarea privind comerțul cu produse pescărești și dezvoltarea pescuitului vizează pescuitul marin, pescuitul în apele interioare și acvacultura.

Articolul 28

Principiile

(1) Principiile cooperării în domeniul pescuitului includ:

(a) sprijin pentru dezvoltarea și consolidarea integrării regionale;

(b) menținerea acquis-ului Acordului de la Cotonou;

(c) acordarea de tratament special și diferențial;

(d) necesitatea de a ține cont de cele mai importante date științifice disponibile în vederea evaluării și gestionării resurselor;

(e) sisteme funcționale de monitorizare a impactelor de mediu, economic și social în țările partenere;

(f) conformitatea cu legislațiile naționale existente și cu instrumentele internaționale relevante, incluzând Convenția Națiunilor Unite privind dreptul mării (UNCLOS), cu acordurile regionale și subregionale; și

(g) menținerea și prioritizarea nevoilor speciale din domeniul pescuitului recreativ/de subzistență.

(2) Respectivele principii călăuzitoare ar trebui să contribuie la dezvoltarea durabilă și responsabilă a resurselor vii din apele interioare, din cele marine și din domeniul acvaculturii și să optimizeze beneficiile acestui sector pentru generațiile prezente și viitoare, prin creșterea investițiilor, dezvoltarea capacităților și îmbunătățirea accesului pe piață.

Articolul 29

Acces preferențial

Părțile cooperează pentru a asigura acordarea asistenței financiare și de altă natură necesare în vederea îmbunătățirii competitivității și capacității de producție a fabricilor de prelucrare, diversificării industriei pescuitului și îmbunătățirea facilităților portuare.

TITLUL II

Pescuitul marin

Articolul 30

Domeniul de aplicare

Domeniul de aplicare a prezentului titlu vizează utilizarea, conservarea și gestionarea resurselor din domeniul pescuitului marin în vederea optimizării beneficiilor rezultate din pescuit pentru regiunea AES prin investiții, dezvoltarea capacităților și îmbunătățirea accesului pe piață.

Articolul 31

Obiectivele

Cooperarea urmărește:

(a) consolidarea cooperării în vederea asigurării exploatării și gestionării durabile a resurselor din domeniul pescuitului, care să reprezinte o bază solidă pentru integrarea regională, în condițiile existenței speciilor transzonale și migratorii care se află atât în statele insulare, cât și în cele de coastă și întrucât nici un stat AES nu are capacitatea de a asigura de unul singur durabilitatea resurselor;

(b) asigurarea unei distribuții mai echitabile a beneficiilor derivate din sectorul pescuitului;

(c) asigurarea activității de monitorizare, control și supraveghere (MCS) eficiente, necesare pentru combaterea pescuitului ilegal, neraportat și nereglementat (INN); și

(d) promovarea exploatării, conservării și gestionării eficiente a resurselor vii marine în zona de exclusivitate economică (ZEE) și în apele în care statele AES au jurisdicție pe baza instrumentelor internaționale, incluzând UNCLOS, în vederea realizării unui beneficiu social și economic reciproc pentru statele AES și pentru CE.

Articolul 32

Domeniile de cooperare

(1) În vederea atingerii obiectivelor cooperării în domeniul pescuitului în cadrul principiilor descrise, cooperarea va include aspecte privind gestionarea și conservarea în domeniul pescuitului, regimul de gestionare a navelor și regimul post-captură, măsuri financiare și comerciale, dezvoltarea pescuitului și a produselor pescărești și acvacultura marină.

(2) CE va contribui la mobilizarea resurselor în vederea punerii în aplicare a domeniilor de cooperare la nivel național și regional, care vor include, de asemenea, sprijin pentru dezvoltarea capacităților regionale. În plus, CE contribuie la măsurile descrise în secțiunea referitoare la măsurile financiare și comerciale și la dezvoltarea infrastructurii specifice domeniului pescuitului și acvaculturii marine.

(a) Aspecte de gestionare și conservare în domeniul pescuitului

1. Abordarea precaută se aplică la stabilirea nivelurilor de captură durabilă, a capacității de pescuire și la alte strategii de gestionare, pentru a evita sau reversa rezultate nedorite, cum ar fi capacitatea excesivă și pescuitul escesiv, precum și impacte nedorite asupra ecosistemelor și a pescuitului recreativ.

2. Fiecare stat AES poate lua măsuri adecvate, incluzând restricții sezoniere și restricții privind instrumentele de pescuit, pentru a proteja suplimentar apele sale teritoriale și a asigura durabilitatea pescuitului recreativ și de coastă.

3. Părțile vor promova participarea ca membru a tuturor statelor în cauză în Comisiei pentru tonul din Oceanul Indian (IOTC) și în alte organizații relevante din domeniul pescuitului. Ar trebui ca aceste țări, împreună cu CE, să coordoneze acțiuni de asigurarea a gestionării și conservării tuturor speciilor de pește, incluzând tonul și resursele similare tonului, și să faciliteze cercetarea științifică în domeniu.

4. În cazul în care nu există dovezi științifice suficiente pentru ca autoritatea națională competentă responsabilă cu gestionarea să determine limitele și nivelele-obiectiv pentru capturi durabile într-o ZEE AES, ambele părți, prin consultare cu autoritatea națională competentă și împreună cu IOTC și, acolo unde este cazul, împreună cu alte organizații regionale din domeniul pescuitului, sprijină o astfel de analiză științifică.

5. Părțile convin să aplice măsuri adecvate în cazul în care o creștere a eforturilor determină niveluri de captură peste nivelul-obiectiv care asigură durabilitatea, stabilit de către autoritatea națională competentă.

6. Pentru a conserva și gestiona populațiile de pești transzonale și cele cu activitate migratorie intensă, CE și statele AES insulare și de coastă asigură respectarea de către navele care arborează steagul propriu respectiv a măsurilor de gestionare relevante privind pescuitul național, regional și subregional și a legislației și reglementărilor naționale în domeniu.

(b) Regimul de gestionare a navelor și regimul postcaptură

1. Se vor respecta regimurile de gestionare a navelor și cel postcaptură elaborate de IOTC și de orice altă organizație regională relevantă din domeniul pescuitului. Statele AES și CE stabilesc termeni și condiții minime în ce privește MCS din partea navelor de pescuit ale CE care operează în apele teritoriale ale AES, care ar trebui să includă următoarele:

(i) Se va institui un Sistem de monitorizare a navelor (SMN) pentru toate statele AES de coastă și insulare și toate statele AES vor folosi un SMN compatibil. Acele state AES care nu au un SMN vor fi sprijinite de CE pentru a institui un SMN compatibil.

(ii) În plus față de un SMN compatibil obligatoriu, toate statele AES de coastă și insulare, împreună cu CE, vor dezvolta alte mecanisme pentru a asigura MCS, iar CE va sprijini statele AES la instituirea unui astfel de sistem convenit și va acordă asistență la punerea în aplicare.

(iii) Părțile au dreptul să plaseze observatori, atât în apele naționale, câr și în cele internaționale, procedurile de desfășurare a observatorilor fiind ferm stipulate. Observatorii se plătesc de către guvernele naționale, dar toate cheltuielile ocazionate de prezența la bordul navei se suportă de către proprietarul navei. CE va suporta costul instruirii observatorilor.

(iv) Se vor crea sisteme comune de raportare a activităților de pescuit, care vor fi folosite în întreaga regiune și pentru care se vor stabili termene minime de raportare.

(v) Toate navele care descarcă sau transbordează captura lor în statul AES de coastă sau insular, o vor face în porturi sau în rada porturilor. Nu se permite transbordarea în largul mării, cu excepția condițiilor speciale prevăzute de Organizațiile regionale de gestionare a pescuitului (RFMO) relevante. Ambele părți cooperează la modernizarea infrastructurii de descărcare sau de transbordare din porturile statelor AES, incluzând dezvoltarea capacităților pentru produsele pescărești.

(vi) Ar trebui ca toate vasele să poată utiliza facilitățile țărilor AES și să utilizeze resursele locale.

(vii) Ar trebui ca raportarea eliminărilor să fie obligatorie. Ar trebui acordată prioritate evitării eliminării prin utilizarea metodelor selective de pescuit, în acord cu principiile IOTC și cele ale organizațiilor regionale relevante în materie de pescuit. În măsura posibilului, captura neintenționată se aduce la mal.

2. Părțile convin să coopereze la crearea și punerea în aplicare a programelor naționale/regionale de instruire pentru cetățenii din statele AES, pentru a facilita participarea lor efectivă la activitățile din industria pescuitului. În cazul în care CE a negociat acorduri bilaterale privind pescuitul, se va încuraja angajarea cetățenilor din statele AES. Declarația Organizației Internaționale a Muncii (OIM) privind principiile și drepturile fundamentale la locul de muncă se aplică de drept marinarilor care activează pe navele comunitare.

3. Ambele părți depun eforturi coordonate pentru ameliorarea mijloacelor de prevenție, descurajare și eliminare a pescuitului INN, iar în acest sens iau măsurile adecvate. Navele de pescuit implicate în pescuitul INN se urmăresc penal și nu li se permite să pescuiască din nou în apele statelor AES, decât dacă au obținut o autorizație prealabilă atât de la statul al cărui steag îl arborează, cât și de la statul în cauză, precum și, dacă este cazul, de la RFMO în cauză.

(c) Măsuri financiare și comerciale și aspecte privind dezvoltarea

TITLUL III

Pescuitul în apele interioare și dezvoltarea acvaculturii

Articolul 33

Domeniul de aplicare

Domeniul de aplicare al prezentului titlu vizează pescuitul în apele interioare, dezvoltarea pescuitului de coastă și a acvaculturii în regiunea AES în ce privește dezvoltarea capacităților, transferul de tehnologie, standardele sanitare și fitosanitare (SSF), investițiile și finanțarea investițiilor, protecția mediului, precum și cadrele legislativ și de reglementare.

Articolul 34

Obiective

Cooperarea în domeniul dezvoltării pescuitului în apele interioare și al acvaculturii va urmări promovarea exploatării durabile a resurselor pescuitului în apele interioare, creșterea producției din acvacultură, îndepărtarea restricțiilor din domeniul ofertei, îmbunătățirea calității peștilor și a produselor din pește astfel încât să se respecte standardele SSF pe piața CE, îmbunătățirea accesului la piața CE, înlăturarea barierelor comerciale intra-regionale, atragerea de capital și investiții în sector, dezvoltarea capacităților și creșterea accesului la sprijin financiar pentru investitorii privați care investesc în pescuitul în apele interioare și în dezvoltarea acvaculturii.

Articolul 35

Domeniile de cooperare

(1) Domeniile de cooperare includ contribuții din partea CE la următoarele:

(a) Dezvoltarea capacităților și dezvoltarea pieții exporturilor prin:

(i) dezvoltarea capacităților de producție, prelucrare și diversificare a produselor la scară industrială și la scară mică, ceea ce stimulează competitivitatea pescuitului în ape interioare și a acvaculturii din regiune. Acestea ar putea, de exemplu, să fie obținute prin crearea de centre de cercetare și dezvoltare, incluzând dezvoltarea acvaculturii în cadrul fermelor piscicole comerciale;

(ii) dezvoltarea capacităților de gestionare a lanțurilor comerciale de export, incluzând introducerea și gestionarea programelor de certificare pentru linii de produse specifice; și punerea în aplicare a promovării la nivelul pieței, generarea de valoare adăugată și reducerea pierderilor postcaptură pentru produsele pescărești;

(iii) creșterea capacităților în regiune prin, de exemplu, îmbunătățirea competențelor autorităților, asociațiilor comercianților și cele ale pescarilor, pentru a participa la comerțul piscicol cu CE și la programele de instruire privind dezvoltarea și marcarea comercială produselor.

(b) Infrastructură

(i) dezvoltarea și îmbunătățirea infrastructurii destinate pescuitului în apele interioare și acvaculturii;

(ii) facilitarea accesului la finanțare destinată infrastructurii, incluzând toate tipurile de echipament.

(c) Tehnologie

(i) contribuirea la dezvoltarea posibilităților tehnice, incluzând promovarea tehnologiilor care generează valoare adăugată, de exemplu, prin transferul de tehnologie destinată pescuitului din CE către statele AES;

(ii) creșterea capacității de gestionare a activităților de pescuit în regiune, de exemplu prin sisteme de cercetare și de colectare de date și prin contribuții la tehnologii corespunzătoare privind capturarea și gestionarea postcaptură;

(d) Aspecte legislative și de reglementare

(i) susținerea dezvoltării reglementărilor în domeniul pescuitului în apele interioare și al acvaculturii și a sistemelor de monitorizare, control și supraveghere;

(ii) susținerea statelor AES în dezvoltarea instrumentelor legislative și de reglementare corespunzătoare în domeniul drepturilor de proprietate intelectuală și dezvoltarea capacităților pentru implementarea lor în comerțul internațional;

(iii) etichetarea ecologică și protecția proprietății intelectuale.

(e) Investiții și finanțare

(i) promovarea întreprinderilor comune și a altor forme de investiții mixte printre părțile interesate din statele AES și ale CE, de exemplu pentru instituirea modalităților de identificare a investitorilor în întreprinderi comune în domeniul pescuitului în apele interioare și al acvaculturii;

(ii) contribuția la asigurarea accesului la facilități de creditare pentru dezvoltarea întreprinderilor mici și mijlocii, precum și a pescuitului industrial în apele interioare.

(f) Măsuri socioeconomice și de reducere a sărăciei

(i) contribuirea la promovarea pescarilor, prelucrătorilor și a comercianților de pește la scară mică și medie, prin dezvoltarea capacității statelor AES de a participa la activități de comerț cu CE;

(ii) încurajarea participării grupurilor marginale în industria pescuitului, de exemplu, prin promovarea egalității de sex în domeniul pescuitului prin dezvoltarea capacității femeilor angajate în activități din domeniul pescuitului, precum și a altor grupuri dezavantajate, care au potențialul de a se angaja în activități din domeniul pescuitului, în vederea realizării unei dezvoltări economice și sociale durabile.

(2) Ambele părți contribuie cu măsuri care să asigure că activitatea de comerț cu produse pescărești sprijină conservarea mediului și nu duce la diminuarea masivă a resurselor de pește, menține biodiversitatea, iar speciile exotice sunt introduse în activitatea de acvacultură cu prudență (se vor introduce doar în spații controlate/închise, în urma consultării tuturor țărilor învecinate în cauză).

CAPITOLUL IV

COOPERAREA ECONOMICĂ ȘI PENTRU DEZVOLTARE

TITLUL I

Dispoziții generale

Articolul 36

Dispoziții generale

(1) Părțile convin să abordeze nevoile de dezvoltare ale statelor AES pentru a promova creșterea durabilă în regiunea AES, pentru a crește capacitatea de producție și de ofertare a statelor în cauză, pentru a stimula transformarea structurală și competitivitatea economiilor acestora, diversificarea lor și generarea de valoare adăugată, precum și pentru a sprijini integrarea regională.

(2) Părțile se angajează să coopereze pentru a facilita punerea în aplicare a prezentului acord și pentru a sprijini integrarea regională și strategiile de dezvoltare. Părțile convin să coopereze pe baza Strategiei AES de cooperare pentru dezvoltare și pe baza matricei de dezvoltare convenite în comun. Matricea este atașată la prezentul acord ca anexa IV. Strategia AES de cooperare pentru dezvoltare și matricea AES de dezvoltare vor fi revizuite cu regularitate ținând cont de dispozițiile capitolului VI privind evitarea diferendelor, soluționare, dispoziții instituționale, generale și finale. Această cooperare va fi evaluată în funcție de standardele privind dezvoltarea convenite în comun, care vor create și adoptate, iar apoi anexate la prezentul acord. Cooperarea va consta în sprijin financiar și non-financiar către regiunea AES.

(3) În această privință, finanțarea aferentă cooperării pentru dezvoltare între regiunea AES și CE în scopul punerii în aplicare a prezentului acord se va realiza în cadrul normelor și procedurilor relevante prevăzute de Acordul de la Cotonou, în special procedurile de programare ale Fondului European de Dezvoltare corespunzătoare cadrelor financiare succesive ale UE pentru perioada prezentului acord, precum și cele corespunzătoare instrumentelor relevante finanțate de la bugetul general al UE. În acest context, ținând cont de noile provocări care derivă din integrarea regională intensificată și din competitivitatea de la nivelul piețelor mondiale, părțile convin că sprijinirea punerii în aplicare a APE este una din priorități.

(4) Ambele părți cooperează la mobilizarea unor resurse suplimentare, în plus față de cele provenite din cadrele financiare ale UE, de la state membre UE și de la alți donatori, în special extinzând angajamentele de tip ajutor pentru comerț, care se referă în mod specific la cerințele de sprijin pentru APE și la costurile de ajustare. Programele/proiectele propuse pentru finanțare vor fi elaborate în comun, pe baza unei matrice de dezvoltare ale cărei costuri să fie detaliate.

(5) Se vor mobiliza suficiente resurse într-o manieră predictibilă, oportună temporal și durabilă, incluzând subvențiile și împrumuturile concesive acordate pe baza matricei de dezvoltare. CE contribuie la aceste eforturi în temeiul angajamentului său internațional privind creșterea progresivă a ajutorului oficial pentru dezvoltare. Părțile convin să monitorizeze și să coordoneze utilizarea acestor resurse.

(6) În conformitate cu Declarația de la Paris privind eficacitatea ajutorului, părțile convin să utilizeze și să sprijine corespunzător mecanismele de sprijin, fondurile sau facilitățile deținute la nivel național sau regional în vederea direcționării și coordonării resurselor destinate implementării APE. În această privință, părțile sprijină instituirea unui Fond APE destinat direcționării resurselor aferente APE. Părțile convin, de asemenea, ca toate formele de acordare de ajutor aferente acestei cooperări în temeiul prezentului acord să se facă în conformitate cu Declarația de la Paris privind eficacitatea ajutorului.

(7) Aspectele de natură comercială prevăzute în APE complet fac obiectul cooperării pentru dezvoltare, în conformitate cu prezentul articol, ținând cont de Declarația de la Paris privind eficacitatea ajutorului.

(8) Părțile convin că monitorizarea APE, pe baza indicatorilor conveniți, trebuie să abordeze toate aspectele APE, incluzând realizările la nivel național, precum și cele de la nivelul integrării regionale și al strategiilor de dezvoltare, precum și eficacitatea regimurilor instituționale și realizările lor în privința obiectivelor aferente eficacității ajutorului, incluzând predictibilitatea resurselor.

(9) Părțile convin că, fără a aduce atingere dispozițiilor de la articolul 95 alineatul (4) al Acordului de la Cotonou, procesul de revizuire prevăzut la acel articol va constitui o oportunitate pentru părți de a revizui realizările, constrângerile și modalitățile de continuare privind strategiile lor de cooperare pentru dezvoltare, astfel cum se prevede în acord.

Articolul 37

Obiectivele

(1) Cooperarea economică și pentru dezvoltare urmărește stimularea competitivității economiilor APE, creșterea capacității de ofertare și înlesnirea implementării armonioase a APE de către statele AES semnatare.

(2) Cooperarea economică și pentru dezvoltare urmărește transformarea structurală a economiilor AES prin crearea unei baze economice puternice, competitive și diversificate în statele AES, prin creșterea producției, distribuției, transportului, comerțului, dezvoltând astfel capacitatea comercială a statelor AES, precum și capacitatea de a atrage investiții, consolidând politicile și normele comerciale și de investiții ale statelor AES, aprofundând totodată integrarea regională.

Articolul 38

Domeniul de aplicare

(1) Părțile stabilesc obiectivele de dezvoltare aferente APE care sunt specifice regiunii AES și care sunt necesare succesului integrării regionale în domeniile și sectoarele evidențiate în prezentul articol.

(2) În procesul de cooperare vor fi abordate următoarele domenii:

(a) cooperarea și integrarea regională, pentru a asigura coordonarea transregională în toate sectoarele;

(b) politicile și reglementările în domeniul comerțului, pentru a asista statele AES la participarea mai eficientă în negocierile comerciale, la punerea în aplicare a convențiilor comerciale internaționale, a legislației de natură comercială și a reformelor din domeniul reglementării, printre altele;

(c) dezvoltarea comerțului, care vizează dezvoltarea afacerilor și activitățile care au drept scop îmbunătățirea sistemelor de gestionare a informației, îmbunătățirea parteneriatelor, legăturilor, întreprinderilor comune și a schimbului de informații și experiență, a accesului la credit și investiții, a promovării comerțului și dezvoltării pieței, a sprijinului instituțional, precum și a sprijinului comercial în domeniul serviciilor, inclusiv a serviciilor financiare;

(d) infrastructura din domeniul comerțului, incluzând transportul, energia și apa;

(e) construirea de capacități de producție în sectoare relevante ale economiilor AES;

(f) cercetare și dezvoltare, inovare și transfer de tehnologie;

(g) costuri de ajustare în domeniul comerțului, care includ costurile cu restructurarea și cele sociale care iau naștere ca urmare a reducerii producției de către firmele care activează în sectoare de import competitive și pierderea veniturilor fiscale datorată reducerilor tarifare;

(h) integrarea egalității de șanse pentru femei și bărbați;

(i) emanciparea comunităților locale, care include dezvoltarea socială și culturală; și

(j) integrarea aspectelor de mediu în domeniul comerțului și al dezvoltării.

(3) Cooperarea vizează, în special, următoarele sectoare:

(a) dezvoltarea sectorului privat, în special dezvoltarea industriei, a microîntreprinderilor, a întreprinderilor mici și mijlocii (IMM-uri), a mineritului și sectorului mineralelor, precum și a turismului;

(b) dezvoltarea infrastructurii și anume a sectoarelor transportului, energiei, tehnologiei informației și comunicațiilor (ICT);

(c) resursele naturale și mediul, incluzând resursele de apă și biodiversitatea;

(d) agricultura;

(e) pescuitul;

(f) serviciile, incluzând turismul; și

(g) aspecte comerciale și anume investițiile, concurența, drepturile de proprietate intelectuală, standardele, facilitarea comerțului și statistica.

TITLUL II

Dezvoltarea sectorului privat

Articolul 39

Domeniul de aplicare și obiectivele

(1) Părțile recunosc importanța cooperării pentru dezvoltarea sectorului privat din regiunea AES, ca motor principal al bunăstării, în vederea instituirii unui mediu permisiv adecvat, care să fie propice pentru investiții și creștere. Sprijinul și cooperarea comunitare țin cont de structura economică a statelor AES și de prioritățile lor de consolidare a capacităților de producție și generarea de valoare adăugată, precum și de aplicarea funcțiilor de producție, comercializare, distribuție și transport (PMDT), în vederea îmbunătățirii capacității de ofertare și a competitivității.

(2) Domeniul cooperării în vederea dezvoltării sectorului privat va cuprinde, printre altele, investițiile, dezvoltarea industrială și stimularea competitivității, microîntreprinderile, dezvoltarea întreprinderilor mici și mijlocii, dezvoltarea mineritului, sectorului mineralelor și cel al turismului, precum și alte sectoare productive vizate direct sau indirect de prezentul acord.

Articolul 40

Investițiile

(1) Părțile recunosc importanța investițiilor. Obiectivele în acest domeniu sunt:

(a) crearea unui mediu de dezvoltare economică durabilă și echitabilă a AES prin intermediul investițiilor, incluzând investițiile directe străine (de tip "green field" sau de portofoliu), transferul de tehnologie, dezvoltarea capacităților și sprijinul instituțional din partea CE;

(b) realizarea unei cooperări mai aprofundate cu instituțiile și organizațiile intermediare care se ocupă cu promovarea investițiilor în CE, incluzând Centrul pentru dezvoltarea întreprinderilor (CDE) și al AES printre altele prin dialog economic, cooperare și parteneriat;

(c) sprijinirea, prin instrumente adecvate, a promovării și încurajării investițiilor în regiunea AES, incluzând stabilirea unui cadru de finanțare și asistență în vederea sprijinirii programelor de dezvoltare economică pentru AES;

(d) consolidarea și creșterea capacităților instituțiilor private care acționează în domeniul dezvoltării, cum ar fi agențiile de promovare a investițiilor, camerele de comerț, asociațiile și organizațiile locale care acționează în domeniul dezvoltării în state AES individuale și în întreaga regiune, astfel încât faciliteze apariția unui sector privat dinamic și puternic; și

(e) dezvoltarea unui cadru juridic care să promoveze investițiile de ambele părți, în vederea promovării și protejării investițiilor și care să creeze proceduri și practici administrative armonizate și simplificate.

Domeniile de cooperare

(2) Sub rezerva dispozițiilor articolului 36, părțile convin să coopereze, inclusiv prin facilitarea sprijinului, în următoarele domenii:

(a) sprijinirea politicilor și strategiilor de investiții, pentru a ajuta crearea și menținerea unui mediu de investiții predictibil și sigur;

(b) sprijinirea politicilor de reformă și susținere, a dezvoltării resurselor umane, a dezvoltării capacităților instituționale sau a altor forme de sprijin instituțional pentru a consolida capacitățile intermediarilor privați financiari și non-financiari, a promovării și facilitării investițiilor și a activităților de stimulare a competitivității;

(c) încurajarea parteneriatelor UE-AES în sectorul privat și a întreprinderilor comune pentru a promova investițiile și finanțările cu capital de risc în investițiile de tip "green field" și în transferul tehnologic;

(d) sprijinirea eforturile statelor AES de a atrage finanțare, cu accent special pe finanțarea privată, pentru investiții în infrastructură și în infrastructura generatoare de venit care este esențială pentru sectorul privat, inclusiv pentru întreprinderile mici și mijlocii (IMM-uri);

(e) sprijinirea dezvoltării capacității de reglementare;

(f) îmbunătățirea accesului instrumentelor financiare de investiții ale întreprinderilor AES în UE, cum ar fi Banca Europeană de Investiții (EIB);

(g) instituirea unor instrumente financiare adaptate IMM-urilor din regiunea AES;

(h) asigurarea disponibilității crescânde și utilizarea asigurării de risc ca mecanism de atenuare a riscurilor, pentru a spori încrederea investitorilor în statele AES; și

(i) oferirea de garanții și asistența prin fonduri de garantare care să acopere riscurile aferente investițiilor calificate.

Articolul 41

Dezvoltarea industrială și competitivitatea

(1) Părțile recunosc importanța cooperării în domeniile dezvoltării industriale și al competitivității. Obiectivele în acest domeniu sunt:

(a) facilitarea creării, dezvoltării, restructurării și modernizării industriei statelor AES semnatare, simultan cu stimularea competitivității acestora și a creșterii durabile și echilibrate, luând în considerare protecția mediului, dezvoltarea durabilă și emanciparea economică; și

(b) instituirea unui mediu favorabil dezvoltării întreprinderilor private, pentru a stimula creșterea și diversificarea producției industriale.

Domeniile de cooperare

(2) Sub rezerva articolului 36, părțile convin să coopereze, inclusiv prin facilitarea sprijinului, în următoarele domenii:

(a) promovarea dezvoltării activităților în domeniile prelucrării, comercializării, distribuirii și transportării produselor;

(b) transferul de tehnologie, expertiză, precum și cercetare și dezvoltare;

(c) sprijinirea instituțiilor financiare ale statelor AES și dezvoltarea pieței de capital, cu scopul de a stimula accesul sectorului privat la împrumuturile pe termen scurt și lung;

(d) dezvoltarea capacităților sectoarelor public și privat;

(e) încurajarea parteneriatelor, a legăturilor și a întreprinderilor comune UE-AES între operatorii economici; și

(f) promovarea și consolidarea inovațiilor, diversificării și generării de valoare adăugată, în vederea dezvoltării produselor și a calității acestora.

Articolul 42

Microîntreprinderile și întreprinderile mici și mijlocii

(1) Părțile recunosc importanța cooperării în domeniile microîntreprinderilor și IMM-urilor. Obiectivele în acest domeniu sunt:

(a) promovarea unui mediu favorabil pentru dezvoltarea microîntreprinderilor, a IMM-urilor și pentru a atrage investițiile în acestea; și

(b) sprijinirea IMM-urilor în a se adapta la liberalizarea comerțului.

Domeniile de cooperare

(2) Sub rezerva dispozițiilor articolului 36, părțile convin să coopereze, inclusiv prin facilitarea sprijinului, în următoarele domenii:

(a) dezvoltarea capacităților și sprijin instituțional;

(b) dezvoltarea tehnologică și transferul de tehnologie, inovarea, schimbul de informații, rețelele și comerțul;

(c) dezvoltarea unei baze de date cu IMM-urile;

(d) accesul la finanțare;

(e) încurajarea parteneriatelor, a legăturilor și a întreprinderilor comune UE-AES între operatorii economici;

(f) promovarea comerțului și a investițiilor;

(g) întărirea lanțului de valori;

(h) promovarea diversificării și generării de valoare adăugată.

Articolul 43

Minerit și minerale

(1) Părțile recunosc importanța cooperării în domeniile dezvoltării și gestionării mineritului și sectorului mineralelor. Obiectivele în acest domeniu sunt:

(a) crearea unui mediu propice pentru atragerea de investiții în acest sector;

(b) promovarea generării de valoare adăugată și a tehnologiilor cu nocivitate redusă față de mediu în procesele de producție din domeniul mineritului; și

(c) asigurarea participării comunităților locale.

Domeniile de cooperare

(2) Sub rezerva dispozițiilor articolului 36, părțile convin să coopereze, inclusiv prin facilitarea sprijinului, în următoarele domenii:

(a) dezvoltarea capacităților și sprijin instituțional pentru explorarea, exploatarea și comercializarea mineralelor;

(b) schimbul de informații;

(c) încurajarea parteneriatelor, a legăturilor și a întreprinderilor comune UE-AES între operatorii economici;

(d) îmbunătățirea standardelor de sănătate și securitate în industria minieră;

(e) transferul de tehnologie, expertiza, inovarea, precum și cercetarea și dezvoltarea; și

(f) abordarea vulnerabilității prin dependența de export de minerale.

Articolul 44

Dezvoltarea turismului

(1) Părțile recunosc importanța cooperării în domeniul dezvoltării turismului. Obiectivele în acest domeniu sunt:

(a) dezvoltarea și consolidarea unui turism competitiv, ca factor generator de creștere și emancipare economică, de absorbție a forței de muncă și de schimburi externe;

(b) consolidarea legăturilor între turism și alte sectoare ale economiei; și

(c) conservarea, salvgardarea și promovarea atracțiilor turistice naturale, a celor cu valoare istorică și culturală, simultan cu respectarea integrității și intereselor comunităților locale, în special în zonele rurale.

Domeniile de cooperare

(2) Sub rezerva dispozițiilor articolului 36, părțile convin să coopereze, inclusiv prin facilitarea sprijinului, în următoarele domenii:

(a) crearea de alianțe strategice care să implice interese publice, private și ale comunităților locale, pentru a asigura dezvoltarea durabilă a turismului;

(b) promovarea de parteneriate, schimburi de expertiză și acțiuni comune în domenii precum dezvoltarea produselor, piețele și ecoturismul;

(c) dezvoltarea capacităților în domeniul resurselor umane, îmbunătățirea standardelor în servicii și a structurilor instituționale; și

(d) cooperarea regională în promovarea turismului.

TITLUL III

Infrastructură

Articolul 45

Domeniul de aplicare și obiective

(1) Părțile recunosc importanța cooperării în domeniile dezvoltării și al gestionării infrastructurii, ca mijloc de depășire a constrângerilor din sectorul ofertei și de întărire a integrării regionale.

(2) Sprijinul din partea Comunității și cooperarea în vederea dezvoltării structurale iau în considerare domeniile prioritare de dezvoltare astfel cum sunt ele expuse în programele de dezvoltare națională și regională ale statelor AES.

(3) Domeniul cooperării în domeniul infrastructurii va cuprinde dezvoltarea infrastructurii fizice și anume transportul, energia, tehnologia informației și comunicațiile.

Articolul 46

Transportul

(1) Părțile recunosc importanța cooperării în domeniile dezvoltării și gestionării transportului. Obiectivele în acest domeniu sunt:

(a) dezvoltare, restructurarea, reabilitarea, perfecționarea și modernizarea sistemelor de transport din regiunea AES de o manieră durabilă;

(b) îmbunătățirea circulației persoanelor și mărfurilor și disponibilizarea unui acces mai bun la piețe prin intermediul transportului rutier, aerian, maritim, acvatic intern și feroviar.

Domeniile de cooperare

(2) Sub rezerva dispozițiilor articolului 36, părțile convin să coopereze, inclusiv prin facilitarea sprijinului, în următoarele domenii:

(a) îmbunătățirea gestionării sistemelor de transport;

(b) îmbunătățirea și dezvoltarea stării infrastructurii la toate nivelurile, incluzând dezvoltarea rețelelor de infrastructură intermodale;

(c) dezvoltarea capacităților în domeniul resurselor umane, îmbunătățirea standardelor în servicii și a structurilor instituționale;

(d) dezvoltarea tehnologică și transferul de tehnologie, inovarea, schimbul de informații, rețelele și comerțul;

(e) încurajarea parteneriatelor, a legăturilor și a întreprinderilor comune UE-AES între operatorii economici;

(f) îmbunătățirea securității și fiabilității sectorului transportului, incluzând gestionarea mărfurilor periculoase și reacția la situații de urgență; și

(g) sprijinirea dezvoltării politicilor de transport regional.

Articolul 47

Energie

(1) Părțile recunosc importanța cooperării în sectorul energetic ca mijloc de sprijinire a competitivității economiilor AES la nivel regional și global. Obiectivele în acest domeniu sunt:

(a) îmbunătățirea accesului statelor AES la surse moderne, eficiente, fiabile, diverse, durabile și regenerabile de energie nepoluantă, la prețuri competitive;

(b) stimularea producției, distribuției și capacității de gestionare a energiei la nivel național și regional; și

(c) promovarea cooperării regionale în domeniul energetic.

Domenii de cooperare

(2) Sub rezerva dispozițiilor articolului 36, părțile convin să coopereze, inclusiv prin facilitarea sprijinului, în următoarele domenii:

(a) stimularea capacității de producție și distribuție a surselor de energie existente, în special hidroenergia, petrolul și biomasa;

(b) extinderea și diversificarea surselor de energie, pentru a include alte potențiale surse de energie care să fie acceptabile social și ecologic și care să reducă dependența de petrol;

(c) sprijinirea dezvoltării infrastructurii energetice, inclusiv în zonele rurale;

(d) sprijinirea dezvoltării unor reforme adecvate în privința politicilor și reglementărilor din sectorul energetic, incluzând comercializarea și privatizarea;

(e) promovarea interconectivității regionale și a cooperării în producția și distribuția de energie;

(f) dezvoltarea capacităților în domeniul resurselor umane, îmbunătățirea gestionării, a standardelor în servicii și a structurilor instituționale;

(g) sprijinirea creării unui mediu propice pentru atragerea de investiții în acest sector;

(h) dezvoltarea tehnologică și transferul de tehnologie, cercetarea și dezvoltarea (R&D), inovarea, schimbul de informații, dezvoltarea bazelor de date și a rețelelor;

(i) încurajarea parteneriatelor, a legăturilor și a întreprinderilor comune UE-AES între operatorii economici.

Articolul 48

Tehnologiile informației și comunicațiilor (TIC)

(1) Părțile recunosc importanța cooperării în domeniul dezvoltării TIC ca sector esențial într-o societate modernă care stimulează competitivitate și inovarea, precum și pentru tranziția lină spre o societate informațională. Obiectivele în acest domeniu sunt dezvoltarea sectorului TIC și promovarea contribuției acestuia la alte sectoare socioeconomice.

Domenii de cooperare

(2) Sub rezerva dispozițiilor articolului 36, părțile convin să coopereze, inclusiv prin facilitarea sprijinului, în următoarele domenii:

(a) facilitarea conectivității la nivel național, regional și global;

(b) diseminarea noilor tehnologii ale informației și comunicațiilor;

(c) sprijinirea dezvoltării cadrelor legislativ și de reglementare în privința TIC;

(d) dezvoltarea tehnologică și transferul de tehnologie, R&D, inovarea, schimbul de informații, rețelele și comerțul;

(e) dezvoltarea capacităților în domeniul resurselor umane, îmbunătățirea standardelor în servicii și a structurilor instituționale;

(f) încurajarea și facilitarea parteneriatelor, a legăturilor și a întreprindrilor comune UE-AES între operatorii economici;

(g) promovarea și sprijinirea dezvoltării nișelor de piață pentru serviciile bazate pe TIC.

TITLUL IV

Resursele naturale și mediul

Articolul 49

Domeniul de aplicare și obiectivele

(1) Părțile recunosc importanța cooperării în gestionarea durabilă a resurselor naturale și a mediului. Cooperarea în acest domeniu ia în considerare nevoile diverse și transfrontaliere ale statelor AES.

(2) Domeniul cooperării în sectorul resurselor naturale și a mediului va cuprinde bogățiile naturale, incluzând resursele hidrice, și mediul, incluzând biodiversitatea, precum și stimularea legăturilor dintre comerț și mediu. Acesta va cuprinde, de asemenea, susținerea punerii în aplicare a acordurilor, a convențiilor și a tratatelor internaționale privind mediul.

Articolul 50

Resursele hidrice

(1) Părțile recunosc importanța cooperării în domeniul dezvoltării resurselor hidrice (incluzând irigațiile, hidroenergia și aprovizionarea cu apă) în scopul îmbunătățirii mijloacelor de subzistență pentru populație. Obiectivele în acest domeniu sunt:

(a) dezvoltarea și gestionarea durabilă a resurselor hidrice în regiune;

(b) cooperarea regională în scopul utilizării durabile a resurselor hidrice transfrontaliere.

Domeniile de cooperare

(2) Sub rezerva dispozițiilor articolului 36, părțile convin să coopereze, inclusiv prin facilitarea sprijinului, în următoarele domenii:

(a) dezvoltarea infrastructurii resurselor hidrice în regiune;

(b) sprijinirea dezvoltării cadrelor legislativ și de reglementare;

(c) promovarea gestionării integrate a resurselor hidrice;

(d) dezvoltarea capacităților în domeniul resurselor umane, îmbunătățirea standardelor în servicii, a gestionării resurselor hidrice și a structurilor instituționale;

(e) încurajarea și facilitarea parteneriatelor, a legăturilor, a parteneriatelor regionale privind resursele hidrice și a întreprinderilor comune UE-AES între operatorii economici;

(f) dezvoltarea tehnologică și transferul de tehnologie, R&D, inovarea, schimbul de informații și rețelele;

(g) controlul poluării, purificarea și conservarea apelor, tratamentul și igienizarea apelor reziduale; și

(h) promovarea unor sisteme de irigație durabile.

Articolul 51

Mediul

(1) Părțile recunosc importanța cooperării în domeniul protejării și gestionării durabile a mediului și a implementării politicilor de mediu privind activitățile de natură comercială; Obiectivele în acest domeniu sunt:

(a) protejarea, restaurarea și conservarea mediului și biodiversității: flora, fauna și resursele genetice microbiene, incluzând ecosistemele lor;

(b) dezvoltarea în AES a unor noi industrii în domeniul mediului; și

(c) reducerea degradării mediului, inclusiv a aerului curat și reducerea fenomenului de deșertificare.

Domenii de cooperare

(2) Sub rezerva dispozițiilor articolului 36, părțile convin să coopereze, inclusiv prin facilitarea sprijinului, în următoarele domenii:

(a) sprijinirea implementării acordurilor, convențiilor și tratatelor internaționale privind mediul;

(b) consolidarea și promovarea sistemelor de gestionare durabile a mediului;

(c) utilizarea durabilă a biodiversității, silviculturii și a resurselor sălbatice;

(d) consolidarea cadrelor instituțional și legislativ și a capacității de a dezvolta, implementa, administra și aplica legislația, reglementările, standardele și politicile privind mediul;

(e) dezvoltarea capacităților privind resursele umane și structurile instituționale, pentru a respecta cerințele privind mediul și biodiversitatea;

(f) încurajarea și facilitarea parteneriatelor, a legăturilor și a întreprinderilor comune UE-AES între operatorii economici;

(g) atenuarea dezastrelor naturale, prevenirea dezastrelor ecologice și a pierderii de biodiversitate;

(h) dezvoltarea și adaptarea tehnologică, transferul de tehnologice și aplicațiile tehnologice, R&D și inovarea;

(i) protejarea și gestionarea resurselor de coastă și marine, precum și a resurselor biologice autohtone domestice și sălbatice;

(j) sprijinirea dezvoltării activităților alternative și a mijloacelor de subzistență cu nocivitate redusă față de mediu;

(k) sprijinirea producției și facilitarea comerțului cu mărfuri și servicii, pentru care ecoetichetarea este importantă;

(l) schimbul de informații și crearea de rețele privind produsele și cerințele privitoare la acestea în termeni de procese de prelucrare, transport, comercializare și etichetare;

(m) sprijinirea dezvoltării facilităților de infrastructură pentru produse cu nocivitate redusă față de mediu;

(n) integrarea comunităților locale în gestionarea biodiversității, silviculturii și resurselor sălbatice;

(o) gestionarea deșeurilor și eliminarea deșeurilor industriale și a celor toxice; și

(p) gestionarea durabilă a pădurilor și mecanisme similare.

Articolul 52

Activități financiare

(1) CE pune la dispoziția AES asistență financiară pentru a contribui la implementarea programelor și proiectelor care urmează a fi dezvoltate în domeniile de cooperare identificate în prezentul acord, în capitolele relevante, precum și în matricea de dezvoltare detaliată.

(2) Părțile convin să stabilească regimuri instituționale comune adecvate pentru a monitoriza eficient implementarea cooperării pentru dezvoltare în temeiul prezentului acord. Astfel de regimuri includ crearea unui comitet mixt pentru dezvoltare.

(3) Părțile convin ca regimurile interinstituționale să rămână flexibile, pentru a se putea realiza adaptarea la nevoile naționale și regionale în continuă schimbare.

CAPITOLUL V

DOMENII DE NEGOCIERE VIITOARE

Articolul 53

Clauza de rendez-vous

Pe baza Acordului de la Cotonou și ținând cont de progresele făcute în negocierea unui acord APE complet, părțile convin să continue negocierile în conformitate cu articolul 3, în vederea încheierii unui acord complet și cuprinzător care să vizeze următoarele domenii:

(a) regimul vamal și facilitarea comerțului;

(b) aspectele nerezolvate legate comerț și de accesul la piață, incluzând regulile de origine și alte aspecte și măsurile de protecție comercială, incluzând regiunile ultraperiferice;

(c) barierele tehnice din calea comerțului și măsurile sanitare și fitosanitare;

(d) comerțul cu servicii;

(e) aspectele de natură comercială și anume:

(i) politica privind concurența;

(ii) investițiile și dezvoltarea sectorului privat;

(iii) comerțul, mediul și dezvoltarea durabilă;

(iv) drepturile de proprietate intelectuală;

(v) transparența în domeniul achizițiilor publice;

(f) agricultura;

(g) plățile curente și plățile de capital;

(h) aspecte privind dezvoltarea;

(i) cooperarea și dialogul privind buna guvernare în domeniul fiscal și juridic;

(j) un mecanism elaborat de soluționare a diferendelor, regimuri instituționale; și

(k) orice alte domenii pe care părțile le consideră necesare, incluzând consultările în temeiul articolului 12 din Acordul de la Cotonou.

CAPITOLUL VI

EVITAREA ȘI SOLUȚIONAREA DIFERENDELOR, DISPOZIȚII INSTITUȚIONALE, GENERALE ȘI FINALE

TITLUL I

Evitarea și soluționarea diferendelor

Articolul 54

Consultări

(1) Părțile depun eforturi pentru soluționarea oricărui diferend privind interpretarea și aplicarea prezentului acord, prin inițierea de consultări de bună-credință, în scopul de a se ajunge la o soluție de comun acord.

(2) O parte solicită consultări celeilalte părți printr-o cerere în scris către aceasta, prin care se identifică măsura contestată și dispozițiile din acord cu care ea consideră că măsura nu este în conformitate.

(3) Consultările se organizează în termen de 40 de zile de la data transmiterii cererii. Consultările se consideră încheiate în termen de 60 de zile de la data transmiterii cererii, cu excepția cazului în care ambele părți convin să continue consultările. Consultările sunt și rămân confidențiale.

(4) Consultările privind aspectele urgente, inclusiv cele privind mărfurile perisabile sau de sezon se organizează în termen de 15 zile de la data transmiterii cererii și se consideră încheiate în termen de 30 de zile de la data transmiterii cererii.

Articolul 55

Soluționarea diferendelor

(1) Dacă prin consultări nu se reușește soluționarea diferendelor în termenele de 60 de zile sau de 30 de zile menționate la articolul 54, oricare dintre părți poate solicita soluționarea diferendelor prin arbitraj. În acest scop, fiecare parte desemnează un arbitru în termen de treizeci de zile de la cererea de arbitraj, notificând cealaltă parte și comitetul APE. Cererea de arbitraj identifică măsura contestată și dispozițiile din acord cu care partea reclamantă consideră că măsura nu este în conformitate. În caz contrar, fiecare parte poate solicita secretarului general al Curții Permanente de Arbitraj să desemneze cel de-al doilea arbitru.

(2) Cei doi arbitri desemnează, la rândul lor, al treilea arbitru în termen de treizeci de zile. În caz contrar, fiecare parte poate solicita secretarului general al Curții Permanente de Arbitraj să desemneze cel de-al treilea arbitru.

(3) Cu excepția situației în care arbitrii decid altfel, procedura aplicată este una prevăzută în regulamentul facultativ de arbitraj al Curții Permanente de Arbitraj pentru Organizațiile Internaționale și State. Arbitrii decid prin vot majoritar în termen de 90 de zile, iar în caz de urgență depun eforturi de a decide în termen de 60 de zile.

(4) Fiecare parte la diferend este obligată să ia măsurile necesare pentru a aplica hotărârea arbitrilor.

(5) Fără a aduce atingere dispozițiilor alineatului (1), în eventualitatea unui diferend privind dezvoltarea cooperării financiare se aplică procedura stabilită la articolul 98 din Acordul de la Cotonou, astfel cum prevede Acordul de la Cotonou.

TITLUL II

Excepții generale

Articolul 56

Clauza privind excepțiile generale

Sub rezerva cerinței conform căreia măsurile de acest tip nu sunt puse în aplicare într-un mod care ar constitui fie un mijloc de discriminare arbitrară sau nejustificată între părți în cazul în care prevalează condiții similare, fie o restricție disimulată privind comerțul internațional, nicio dispoziție din prezentul acord nu se interpretează astfel încât să prevină CE, statele AES sau un stat AES semnatar să adopte sau să aplice de măsuri care:

(a) sunt necesare pentru protejarea moralității publice sau pentru menținerea ordinii publice și a securității publice;

(b) sunt necesare pentru protejarea vieții sau sănătății oamenilor, animalelor sau a plantelor;

(c) sunt necesare pentru a asigura respectarea legilor sau reglementărilor care sunt conforme cu dispozițiile prezentului acord, inclusiv cele privind:

(i) prevenirea practicilor neloiale și frauduloase sau a celor care se adresează efectelor unui neajuns de ordin contractual;

(ii) protejarea vieții private a persoanelor în contextul prelucrării și difuzării datelor cu caracter personal și al protejării confidențialității dosarelor și conturilor personale;

(iii) siguranța;

(iv) aplicarea legislației vamale; sau

(v) protejarea drepturilor de proprietate intelectuală;

(d) se adresează importului sau exportului de aur sau argint;

(e) sunt necesare pentru protejarea patrimoniului național cu valoare artistică, istorică sau arheologică;

(f) se adresează conservării resurselor naturale epuizabile, în cazul în care aceste măsuri sunt aplicate împreună cu restricții privind producția sau consumul intern de mărfuri, prestarea sau consumul intern de servicii, precum și privind investitorii autohtoni;

(g) se adresează produselor realizate în penitenciare; sau

(h) sunt esențiale pentru achiziționarea sau distribuirea de produse care a căror lipsă generează o penurie generală sau locală, cu condiția ca măsurile de acest tip să respecte principiul conform căruia toate părțile au dreptul la o parte echitabilă din oferta internațională de astfel de produse și ca orice astfel de măsuri, care nu sunt conforme cu alte dispoziții din prezentul acord, să fie oprite de îndată ce condițiile care le generează au încetat să mai existe.

Articolul 57

Excepții privind securitatea

(1) Nicio dispoziție a prezentului acord nu se interpretează astfel încât:

(a) să impună CE sau unui stat AES semnatar să furnizeze orice informație a cărei divulgare o consideră contrară intereselor sale fundamentale în domeniul securității;

(b) să împiedice CE sau un stat AES semnatar să întreprindă orice acțiune pe care o consideră necesară pentru protejarea intereselor sale fundamentale în domeniul securității:

(i) în ceea ce privește materialele fisionabile și fuzionabile sau materialele din care sunt obținute acestea;

(ii) în ceea ce privește activitățile economice realizate în mod direct sau indirect în scopul aprovizionării unei unități militare;

(iii) în ceea ce privește producția sau comerțul cu arme, muniții și materiale de război;

(iv) în ceea ce privește achizițiile publice indispensabile pentru securitatea națională sau pentru apărarea națională; sau

(v) sunt întreprinse pe timp de război sau în alte situații de urgență în relațiile internaționale;

(c) să împiedice CE sau un stat AES semnatar să întreprindă orice acțiune în scopul de a îndeplini obligațiile pe care le-a acceptat pentru menținerea păcii și securității internaționale.

(2) Părțile se informează reciproc, cât mai complet posibil, în privința măsurilor luate în conformitate cu alineatul (1) literele (b) și (c) și în privința încetării lor.

Articolul 58

Fiscalitate

(1) Nicio dispoziție a prezentului acord sau a oricărui regim adoptat în temeiul prezentului acord nu se interpretează astfel încât să împiedice CE sau un stat AES semnatar să facă o distincție, cu privire la aplicarea dispozițiilor pertinente din legislația lor fiscală, între contribuabilii care nu se află într-o situație identică, în special în ceea ce privește locul lor de reședință sau în ceea ce privește locul în care este investit capitalul lor.

(2) Nicio dispoziție a prezentului acord sau a oricărui regim adoptat în temeiul prezentului acord nu se interpretează astfel încât să împiedice adoptarea sau aplicarea oricărei măsuri destinate să prevină frauda sau evaziunea fiscală conform dispozițiilor fiscale ale acordurilor privind evitarea dublei impozitări sau ale altor regimuri fiscale sau ale legislației fiscale naționale.

(3) Nicio dispoziție a prezentului acord nu afectează drepturile și obligațiile care revin CE sau unui stat AES semnatar în temeiul oricărei convenții fiscale. În cazul existenței oricărei neconcordanțe între prezentul acord și orice astfel de convenție, aceasta din urmă prevalează în toate aspectele neconcordanței.

TITLUL III

Dispoziții instituționale, generale și finale

Articolul 59

Relațiile dintre prezentul acord și APE complet

În cazul existenței oricărei neconcordanțe între APE complet și prezentul acord, primul prevalează în toate aspectele neconcordanței.

Articolul 60

Regiuni ultraperiferice ale Comunității Europene

(1) Având în vedere apropierea geografică dintre regiunile ultraperiferice ale CE și statele AES și în scopul consolidării legăturilor economice și sociale dintre aceste regiuni și statele AES, părțile depun eforturi în vederea facilitării cooperării în toate domeniile vizate de prezentul acord, dezvoltării și îmbunătățirii comerțului existent cu mărfuri și servicii, promovării investițiilor și încurajării legăturilor de transport și comunicații între regiunile ultraperiferice și statele AES.

(2) Obiectivele enunțate la alineatul (1) se urmăresc, de asemenea, a se îndeplini, ori de câte ori este posibil, prin stimularea participării comune a statelor AES și a regiunilor ultraperiferice la programe cadru și la programe specifice ale CE în domenii vizate de prezentul acord.

(3) CE depune eforturi să asigure coordonarea dintre diferitele instrumente financiare ale politicilor de coeziune și de dezvoltare ale CE, în vederea încurajării cooperării dintre statele AES și regiunile ultraperiferice ale CE în domeniile vizate de prezentul acord.

(4) Nicio dispoziție a prezentului acord nu împiedică CE să aplice măsurile existente destinate abordării situației structurale sociale și economice a regiunilor ultraperiferice, în temeiul articolului 299 alineatul (2) din Tratatul de instituire a Comunității Europene.

Articolul 61

Definirea părților și îndeplinirea obligațiilor

(1) Părțile contractante ale prezentului acord sunt Uniunea Comorelor, Madagascar, Republica Mauritius, Republica Seychelles, Republica Zambia și Republica Zimbabwe, denumite în continuare "state AES", pe de o parte, și CE sau statele sale membre sau, după caz, CE și statele sale membre în domeniile lor de competență astfel cum derivă din Tratatul de instituire a Comunității Europene, denumite în continuare "CE", pe de altă parte, pentru care prezentul acord a intrat în vigoare sau este aplicat cu titlu provizoriu.

(2) În sensul prezentului acord, sub rezerva unor dispoziții contrare exprese, statele AES convin să acționeze în comun. În cazurile în care se prevede sau este necesară o acțiune individuală pentru exercitarea drepturilor și/sau pentru respectarea obligațiilor care revin în temeiul prezentului acord, se face trimitere la "statul AES semnatar".

(3) Părțile sau statul sau statele AES semnatar(e), după caz, adoptă orice măsuri generale sau specifice necesare pentru îndeplinirea obligațiilor care le revin în temeiul prezentului acord și se asigură că respectă obiectivele stabilite în prezentul acord.

(4) Un stat AES semnatar care nu face obiectul drepturilor și obligațiilor menționate în capitolul II, face totuși obiectul drepturilor și obligațiilor care decurg din dispozițiile altor capitole ale prezentului acord și beneficiază de acestea.

Articolul 62

Intrarea în vigoare, denunțarea și durata

(1) Prezentul acord se semnează, ratifică sau aprobă în conformitate cu normele și procedurile constituționale sau interne aplicabile ale părților respective.

(2) Prezentul acord intră în vigoare în prima zi a primei luni care urmează depunerii ultimului instrument de ratificare, acceptare sau aprobare.

(3) Notificările ratificării, acceptării sau aprobării se trimit secretarului general al Consiliului Uniunii Europene și secretarului general al Pieței comune a Africii de Est și de Sud, care vor fi depozitarii prezentului acord.

(4) Până la intrarea în vigoare a acordului, CE și statele AES semnatare convin să aplice dispozițiile prezentului acord care sunt de competența lor ("aplicare provizorie"). Acest fapt poate fi realizat prin aplicarea provizorie, dacă este posibil, sau prin ratificarea prezentului acord.

(5) Aplicarea provizorie se notifică depozitarilor. Prezentul acord se aplică provizoriu timp de 10 zile de la primirea ultimei notificări de aplicare provizorie de la CE sau de ratificare sau aplicare provizorie de la toate statele AES semnatare enumerate în anexa II.

(6) Fără a aduce atingere alineatelor (2) și (4), CE și statele AES semnatare pot lua măsuri în mod unilateral de aplicare a acordului, înainte de aplicarea provizorie, în măsura în care acest lucru este fezabil.

(7) CE sau unul sau mai multe state AES semnatare pot notifica în scris celelalte părți cu privire la intenția sa sau a lor de denunțare a prezentului acord.

(8) Denunțarea intră în vigoare la o lună de la notificarea celeilalte părți.

(9) Prezentul acord rămâne în vigoare până în momentul intrării în vigoare a APE complet.

Articolul 63

Aplicare teritorială

Prezentul acord se aplică, pe de o parte, teritoriilor în care se aplică Tratatul de instituire a Comunității Europene și în temeiul condițiilor prevăzute de acesta și, pe de altă parte, teritoriilor statelor AES semnatare. Trimiterile din prezentul acord la termenul "teritoriu" se interpretează în acest sens.

Articolul 64

Comitetul APE

(1) Prin prezentul acord se instituie un comitet APE.

(2) Comitetul APE este responsabil de administrarea tuturor aspectelor vizate de prezentul acord, incluzând cooperarea pentru dezvoltare astfel cum este prevăzută la articolul 36, precum și de îndeplinirea oricăror sarcini menționate în prezentul acord.

(3) Comitetul APE este compus din reprezentanți ai părților. Fiecare parte stabilește organizarea reprezentanței sale.

(4) Comitetul APE adoptă regulamentul său de procedură în termen de trei luni de la intrarea în vigoare a acordului interimar.

Articolul 65

Relația cu alte acorduri

(1) Nicio dispoziție a prezentului acord nu prejudiciază aplicarea măsurilor considerate adecvate în conformitate cu prevederile articolelor 11 litera (b), 96 și 97 ale Acordului de la Cotonou și în conformitate cu procedurile stabilite la aceste articole.

(2) În caz de inconsecvențe între prevederile prezentului acord și dispozițiile titlului II din partea 3 a Acordului de la Cotonou, dispozițiile prezentului acord prevalează, cu excepția dispozițiilor privind cooperarea pentru dezvoltare din respectivul acord.

(3) Părțile recunosc că unele state AES semnatare nu sunt membre ale OMC. În consecință, trimiterile din prezentul acord la acordurile OMC (incluzând definițiile menționate în acordurile respective) și la organismele sau comitetele OMC nu se interpretează ca impunând unui stat AES semnatar care nu este membru al OMC vreo obligație care decurge din astfel de acorduri OMC sau din deciziile organismelor sau comitetelor respective care depășește obligațiile asumate în mod expres de către statul AES semnatar în temeiul prezentului acord. În consecință, în situația existenței unor inconsecvențe între prevederile acordurilor OMC sau deciziile organismelor sau comitetelor OMC, pe de o parte, și prevederile prezentului acord, ultimul prevalează în cazul statelor AES semnatare care nu fac parte din OMC.

(4) Părțile convin că nicio dispoziție a prezentului acord nu le impune acestora sau statelor AES semnatare să acționeze într-un mod neconform cu obligațiile acestora în cadrul OMC.

Articolul 66

Aderare

(1) Oricare din următoarele state AES, și anume Republica Djibouti, Statul Eritreea, Republica Federală Democrată Etiopia, Republica Malawi, Republica Sudan, pot adera la prezentul acord cu acordul părților. Prezentul acord intră în vigoare în ce privește statul aderent în conformitate cu procedurile legale aplicabile ale CE și ale statelor AES, precum și ale țării aderente. CE depune eforturi de aplicare a prezentului acord țării aderente în cel mai scurt timp posibil.

(2) Orice solicitare de aderare la prezentul acord exprimată de un stat din regiune AES care nu este menționat la alineatul (1) se prezintă comitetului APE în vederea soluționării.

(3) Comitetul APE poate stabili condiții și regimuri specifice în privința statului menționat la alineatul (2), în vederea aderării acestuia.

(4) În cazul unui stat aderent, prezentul acord intră în vigoare la data depunerii instrumentului său de aderare.

Articolul 67

Aderarea unor noi state membre la Uniunea Europeană

(1) Comitetul APE va fi informat cu privire la orice cerere de aderare din partea unui stat terț de a deveni membru al UE. Pe parcursul negocierilor dintre UE și statul solicitant, CE furnizează statelor AES orice informație relevantă și acestea, la rândul lor, transmit pozițiile lor către CE, pentru ca aceasta să le poată lua pe deplin în considerare. CE notifică statele AES cu privire la orice aderare la UE.

(2) Orice nou stat membru al UE devine parte la prezentul acord de la data aderării, prin intermediul unei clauze înscrise în acest sens în actul de aderare. Dacă actul de aderare la UE nu prevede o aderare automată la prezentul acord, statul membru UE în cauză aderă prin depunerea unui act de aderare la doi depozitari, care vor asigura trimiterea de copii legalizate către statele AES semnatare.

(3) Părțile examinează efectele aderării unor noi state membre ale UE asupra prezentului acord. Comitetul APE poate hotărî cu privire la orice măsuri tranzitorii sau de modificare care ar putea fi necesare.

Articolul 68

Modificări

(1) Orice modificare a prezentului acord se adoptă de către comitetul APE și intră în vigoare în momentul ratificării.

(2) Comitetul APE adoptă orice măsuri tranzitorii care pot fi necesare în ceea ce privește dispozițiile modificate până la intrarea acestora în vigoare.

Articolul 69

Texte autentice

Prezentul acord se întocmește în dublu exemplar în limbile bulgară, cehă, daneză, elenă, engleză, estonă, finlandeză, franceză, germană, italiană, letonă, lituaniană, maghiară, malteză, olandeză, polonă, portughez